Imtella' Diċembru 19, 2021 - Aġġornata 20 Ta' Diċembru, 2021 9:52am Rapport: Maria Muscat Omm ta' tlett itfal qed tgħix għal xhur sħaħ mifruda minn ma' wliedha, wara li s-sena li għaddiet it-tarbija tagħha sabulha problemi fil-qalb u anki fil-moħħ. Fil-programm 'Kuxjenza' fuq TVM News+ Danielle Etim qasmet l-esperjenza ta' qsim il-qalb, li kellha twelled l-Ingilterra u tibqa' hemm, bil-biża' li binha ma jibqax iktar ħaj. Danielle qalet li ma tafx x'kienet tagħmel mingħajr is-sostenn tal-Malta Community Chest Fund Foundation li sostniet hija spalla kbira kemm għaliha u anke għall-familja tagħha. Omm ta' tliet itfal qasmet l-esperjenza li għaddiet minnha s-sena li għaddiet meta t-tobba bagħtuha minnufih biex twelled l-Ingilterra. Danielle Etim qalet li kellha ssiefer minħabba li t-tobba sabu li t-tarbija kellha problemi serji f'qalbha. "Saret iċ-ċesarja u l-għada stess ħaduh sptar ieħor...l-għada ħaduh Great Ormond u saritlu operazzjoni fl-arterji tal-qalb." Waqt il-programm 'Kuxjenza' fuq TVMnews+ l-omm irrakkuntat kif il-firda minn maż-żewġ uliedha l-oħra, hija l-ikbar weġgħa. "Kiefra din is-sena għax biddlu l-iskola, waħda form 1 u l-oħra college, tħossok guilty li mintix magħhom biex jibdew l-iskola." Fil-programm tkellem ukoll ix-xandar Għawdxi Lelio Spiteri li ftit tal-jiem ilu ġie lura minn Londra wara operazzjoni serja f'dahru. "Meta t-tabib qalli jkollok tmur barra minn Malta għal intervent delikat, biex tgħix ħajja aħjar, ħadtha bħala sfida, jien dejjem pożittiv." Lelio qal li s-sostenn tal-Malta Community Chest Fund Foundation kien kruċjali, biex seta' jkollu persuna miegħu waqt it-trattament li ngħata l-Ingilterra. "Il-Malta Community Chest Fund, Claire, ċemplitli, li l-ispejjeż iħallas il-Gvern però aħna lesti li ngħinuk fl-ispejjeż biex żewġ persuni akkumpanjawk." L-Istrina se ssir l-għada tal-Milied, biex il-Malta Community Chest Fund tkompli tiġbor fondi biex issostni każijiet bħal ta' Danielle u t-tarbija tagħha, kif ukoll ta' Lelio. Din il-maratona annwali ta' ġbir ta' fondi, taħt il-patronċinju tal-President, se tixxandar fuq TVM minn nofsinhar sa nofsillejl.